**Σεμινάριο**

**Επιτροπή Εταιρειών, Φορολογικού Σχεδιασμού και Κεφαλαιαγοράς του Π.Δ.Σ.**

***«Καθήκοντα και ευθύνες συμβούλων εταιρειών»***

**Columbia Plaza Λεμεσός – 18.5.2023**

\_\_\_\_\_\_\_\_\_\_\_\_\_\_

***Χαιρετισμός Δρ Χρίστου Κληρίδη, Προέδρου Π.Δ.Σ.***

Αγαπητοί συνάδελφοι,

Θα ήθελα να χαιρετήσω την σημερινή εκδήλωση, τους διοργανωτές και τους διακεκριμένους ομιλητές, και να συγχαρώ την Επιτροπή Εταιρειών Φορολογικού Σχεδιασμού και Κεφαλαιαγοράς του Π.Δ.Σ. και ιδιαίτερα τον Πρόεδρό της, Κύπρο Ιωαννίδη.

Το σημερινό σεμινάριο διοργανώνεται στα πλαίσια των Corporate Series Seminars.

Ο σκοπός του προγράμματος είναι να αναπτύξει το νομοθετικό πλαίσιο, τη νομολογία, καθώς και τις πρόσφατες εξελίξεις στο νομικό πλαίσιο που αφορά τα καθήκοντα και ευθύνες συμβούλων εταιρειών. Κάτι ανάλογο ζήτησα και από τους φορολογικούς εμπειρογνώμονές μας να προωθήσουν και αντιλαμβάνομαι ότι έχει ετοιμαστεί συγκεκριμένο φορολογικό σεμινάριο το οποίο ευελπιστώ ότι θα ξεκινήσει και θα συμπληρωθεί μέχρι την πρώτη βδομάδα Ιουλίου 2023.

Το πρόγραμμα θα επαναληφθεί στην Λευκωσία στο Ξενοδοχείο Κλεοπάτρα στις 25.5.2023.

Η θεματολογία του σεμιναρίου επικεντρώνεται στα καθήκοντα επιμέλειας και επιδεξιότητας, και καθήκοντα πίστεως των συμβούλων εταιρειών με μελέτη περιπτώσεων Επεκτείνεται στις υποχρεώσεις και την ευθύνη των συμβούλων σε περιπτώσεις αφερεγγυότητας και στη συνέχεια στα αδικήματα και την ευθύνη των συμβούλων προς τρίτους.

Όλα αυτά τα θέματα είναι πολύ σοβαρά ιδιαίτερα με δεδομένο ότι, σύμβουλοι εταιρειών, πολλές φορές είναι και συνάδελφοι δικηγόροι. Το θέμα αποκτά ιδιαίτερη σπουδαιότητα από το γεγονός ότι καταβάλλεται μία προσπάθεια οι σύμβουλοι να υπέχουν προσωπική φορολογική υποχρέωση για θέματα πού αφορούν εταιρείες τις οποίες είναι σύμβουλοι ασκώντας τα επαγγελματικά τους καθήκοντα.

Στο ρόλο του Συμβούλου συμπεριλαμβάνεται το καθήκον να:

1. Ενεργεί εντός των εξουσιών του.
2. Να προωθεί την επιτυχία – *success of the company* – γνωστό σαν «*Άρθρo 72 καθήκον*» του Companies Act 2006, το οποίο, αν και δεν ισχύει στην Κύπρο είναι καθοδηγητικό.
3. Να ασκεί την ανεξάρτητη κρίση του σε λήψη αποφάσεων.
4. Να ασκεί την δέουσα επιμέλεια και επιδεξιότητα, και να επιδεικνύει λογική φροντίδα.
5. Να αποφεύγει την σύγκρουση συμφερόντων.
6. Να μην δέχεται οφέλη από τρίτους.
7. Να δηλώνει τα συμφέροντα σε προτεινόμενες ή υπάρχουσες δοσοληψίες ή πράξεις με την εταιρεία.

Τα καθήκοντα αυτά οφείλονται στην εταιρεία αλλά και οι μέτοχοι μέσω παράγωγων αγωγών προς όφελος της εταιρείας δυνατόν να τα διασφαλίσουν.

Ο Σύμβουλος μπορεί να εξασφαλίσει «*ανακούφιση*» σε περίπτωση παράβασης τω καθηκόντων μετά από ψήφισμα των μετόχων, ή διάταγμα του Δικαστηρίου, ή ασφάλιση ακόμα και από την εταιρεία.

Τα καθήκοντά του όμως δεν είναι αυτά μόνο τα οποία καθορίζει το εταιρικό δίκαιο αλλά απορρέουν και από άλλες νομοθεσίες. Να διευκρινίσουμε επίσης ότι, το καθήκον του Διευθυντή είναι ιδιαίτερα σε περίπτωση που η εταιρεία αδυνατεί να ανταποκριθεί στις υποχρεώσεις.

Σε τέτοιες περιπτώσεις, ο διευθύνων σύμβουλος υπέχει ευθύνη για παράνομη εμπορία – *wrongful trading*, για απατηλή εμπορία – *fraudulent trading,* και για παράβαση καθήκοντος – *misfeasance (misapplied or retained company assets or wrongly exercised their authority*).

Τήρηση πρακτικών, λήψη ανεξάρτητης συμβουλής, ο νόμος για *Data Protection* επίσης αποτελεί μέρος του σύγχρονου δικαίου των καθηκόντων των Συμβούλων όπως και η αναγκαιότητα πλέον ασφάλισης.

***Δρ Χρίστος Κληρίδης***

***Πρόεδρος***

***Π.Δ.Σ.***

***18/5/2023***